Kuberverslag nog uitstaande oor pornografie | Netwerk24
Deur Cara-Lee Dorfling 31 Januarie 2017 13:28
Die afwesigheid van 'n kuberverslag het gelei tot nog 'n uitstel in die saak teen 'n pa wat glo sy eie kinders kaal afgeneem en die beeldmateriaal aanlyn versprei het.
Die man (44), wie se naam nie genoem mag word totdat hy gepleit het nie, het Dinsdagoggend vlugtig in die landdroshof in Port Elizabeth voorgekom.
Die saak is tot 9 Maart uitgestel om die polisie tyd te gee om die kuberverslag rondom die man se internetspore te bekom.
Die man word van die besit, vervaardiging en verspreiding van kinderpornografie aangekla. Hy is in November 2016 by sy huis in die Mountweg-gebied in die stad deur die Gautengse polisie se eenheid teen gesinsgeweld, kindermishandeling en seksuele oortredings aangekeer.
Die man is getroud en het drie minderjarige kinders.
'n Betroubare polisiebron sê die man het sy twee dogters slagoffers van sy misdrywe gemaak.
Foto's van die man se dogters, wat in hul huis se bad geneem is, het die man met die vermeende misdryf verbind.
Die man se vrou het eers op die dag van sy inhegtenisneming van die aantygings teen hom uitgevind.
Sy was nie ten tyde van haar man se inhegtenisneming by die huis nie en hy het haar oor die telefoon van die aanklagte teen hom ingelig. Hy het toe sy volle samewerking aan die polisie gegee en sy rekenaar met die beeldmateriaal aan die polisie uitgewys.